S-777/2009

Málið, sem dómtekið var 20. janúar síðastliðinn, er höfðað með ákæru ríkissaksóknara, útgefinni 4. ágúst 2009 á hendur „G-x-x B-x-x, kennitala 000000-0000, Seljabraut 24, Reykjavík, G-x-x B-x-x, kennitala 000000-0000, Seljabraut 24, Reykjavík, M-x-x G-x-x, kennitala 000000-0000, Seljabraut 24, Reykjavík og R-x-x E-x-x, kennitala 000000-0000, Arahólum 2, Reykjavík, fyrir húsbrot og sérstaklega hættulega líkamsárás, með því að hafa að kvöldi laugardagsins 25. október 2008, í félagi, ruðst í heimildarleysi inn í íbúðarhús við Hverfisgötu 88 í Reykjavík, með andlit sín hulin og veist þar að A-x-x B-x-x, kt. 000000-0000, A-x-x P-x-x, kt. 000000-0000, E-x-x K-x-x, kt. 000000-0000 og J-x-x O-x-x, kt. 000000-0000, skipað þeim að leggjast í gólfið, sparkað og slegið með krepptum hnefum og billjardkjuðum ítrekað í höfuð þeirra og víðs vegar um líkama. Afleiðingar árásarinnar voru þær að A-x-x hlaut mar á baki, sár á nefi og við vinstra auga og skurð á höfði, A-x-x hlaut skurði á vörum og munnholi, E-x-x hlaut mar á baki og J-x-x hlaut bólgu umhverfis vinstra auga, skurð neðan við vinstra auga og bólgu á vinstri framhandlegg og olnboga.

Telst háttsemi ákærðu varða við 231. gr. og 2. mgr. 218. gr. almennra hegningarlaga nr. 19/1940, sbr. 11. gr. laga nr. 20/1981.

Þess er krafist að ákærðu verði dæmdir til refsingar og til greiðslu alls sakarkostnaðar.

Einkaréttarkrafa:

Af hálfu J-x-x O-x-x er krafist skaðabóta að fjárhæð krónur 400.000. Auk þess er krafist dráttarvaxta frá 25. október 2008 til greiðsludags, sbr. 7. gr. laga um vexti og verðtryggingu nr. 38/2001 og dráttarvaxta í samræmi við III. kafla sömu laga.“

Ákærði G-x-x krefst vægustu refsingar en aðrir ákærðu krefjast sýknu. Allir krefjast þeir þess að skaðabótakröfunni verði vísað frá dómi. Krafist er málsvarnarlauna og þau, sem og annar sakarkostnaður, verði greidd úr ríkissjóði. Loks er þess krafist að G-kk-þgf Ó-kk-þgf H-kk-þgf hdl. verði ákvörðuð þóknun fyrir verjandastörf fyrir ákærða M-kk-nf meðan málið var til rannsóknar hjá lögreglu.

II

Að kvöldi laugardagsins 25. október 2008 var lögreglan kvödd að Hverfisgötu 88 og fylgdi það með að eitthvað gengi á í húsinu. Á vettvangi voru framangreindir brotaþolar og A-x-x P-x-x. „Allir karlmennirnir virtust sárir eftir átök en konan ólöskuð. Allir aðilar voru með meðvitund. Blóðpollur var á gólfinu framan við sófaborðið og blóðslóð víða um stofuna. Blóðið virtist byrjað að storkna, dökkrautt í jöðrum dropanna er okkur bar að. Brotinn billjardkjuði lá á stofugólfi. Hlutar af brotnum billjardkjuða fundust einnig við vesturgafl hússins.“ Hringt var á sjúkrabíl og þeir A-x-x og J-x-x fluttir á slysadeild en hinir brotaþolar afþökkuðu að fara þangað.

Á vettvangi ræddu lögreglumenn við brotaþola og gekk best að ræða við E-x-x, sem talaði sæmilega ensku, en hinir töluðu hvorki hana né íslensku svo vel væri. E-x-x kvað sig og aðra brotaþola hafa setið á efri hæð hússins þegar 4 til 5 menn með svartar hettur á höfði hefðu komið og byrjað að berja þá. Hafi þeir verið vopnaðir járnstöngum. Hann kvaðst kannast við einn árásarmannanna sem héti M-x-x eða M-x-x. Hann hefði verið að drekka bjór með þeim J-x-x og A-x-x kvöldið áður og neitað að yfirgefa húsið þegar þeir vildu fara að sofa. Þeir hefðu því ýtt honum út úr húsinu. Núna hefði svo M-x-x komið með þrjá til fjóra menn og barið þá. E-x-x var aumur í baki, hægri handlegg og hálsi. Í skýrslunni segir að áverkar á baki hans hafi verið eftir barefli. Áverkum A-kk-ef er lýst svo að hann hafi verið með skurð á hvirfli sem hætt var að blæða úr. Einnig var hann með skurð í augnkrók vinstra auga og áverka á baki eftir barefli. Lögreglan tók ljósmyndir af áverkum þeirra E-x-x og A-x-x og sjást á þeim þeir áverkar sem að framan var lýst.

Í áverkavottorði vegna J-x-x segir að hann hafi verið undir áhrifum áfengis en verið rólegur. Hann var með mikla bólgu umhverfis vinstra auga og um það bil 1 sm skurð undir auganu. Þá er hann bólginn á vinstri framhandlegg og olnboga. Í áverkavottorði vegna A-x-x segir að hann hafi verið undir áhrifum áfengis. Veruleg bólga var umhverfis hægra auga og einnig var hann bólginn á vörum og þar voru þrír skurðir.

Rannsóknarlögreglumaður kom á vettvang og ljósmyndaði hann. Hann lýsir aðkomunni svo: „Þegar komið er frá stigagangi inn í stofuna mátti sjá blóðpolla og slóð á gólfi en gólfdúkur er á gólfum. Blóðslóð lá inn í herbergið í suðausturhorni hússins og þar var nokkurt blóð á gólfi. Á gólfi í stofu má sjá enda af billjardkjuða, sverari endann, og tréflísar á gólfinu við hann. Fyrir utan húsið vestan megin við sundið fundust tveir brotnir partar af billjardkjuða, en ekki þeim sama.“

Nú verður reifaður framburður ákærðu og vitna hjá lögreglu. Ákærði G-x-x kvaðst hafa komið að húsinu umrætt kvöld með meðákærðu í þeim tilgangi að ræða við menn sem höfðu ráðist á meðákærða R-x-x kvöldið áður. Um leið og þeir komu inn hafi menn, sem voru í húsinu, ráðist á þá og þeir þurft að verja sig. Í framhaldinu hafi hafist slagsmál sem hann hafi tekið þátt í, en hann neitaði að hafa verið með grímu eða barefli. Í síðari yfirheyrslu kvað hann meðákærða M-x-x hafa verið með grímu í þetta sinn.

Ákærði G-x-x skýrði svo frá að hann hefði farið að Hverfisgötu 88 ásamt meðákærðu í þeim tilgangi að hefna fyrir árás á meðákærða R-x-x. Ákærðu hafi hvorki verið með barefli né grímur. Þeir hafi farið inn í húsið og slegið tvo til þrjá menn og síðan yfirgefið húsið. Hann kvað engum hafi verið skipað að leggjast á gólfið en einn af brotaþolum hafi orðið hræddur og gert það ótilkvaddur. Við yfirheyrslu síðar skýrði hann frá því að meðákærði M-x-x hefði verið með grímu og kjuða.

Ákærði M-x-x kvaðst hafa komið í húsið á Hverfisgötunni í þeim tilgangi að ræða við mennina sem höfðu veist að meðákærða R-x-x. Hann sjálfur og meðákærði G-x-x hafi verið með grímur í þeim tilgangi að hræða mennina. Þá kvaðst hann hafa haft með sér helming af billjardkjuða og einn af félögum hans hafi verið með hinn helminginn. Þegar hann kom inn í herbergið hafi tveir menn legið í gólfinu og sjálfur kvaðst hann hafa sagt þeim þriðja að leggjast á gólfið. Ákærði kvaðst hafa orðið var við átök en gat ekki um þau borið þar eð hann hefði snúið baki í meðákærðu.

Ákærði R-x-x skýrði svo frá í fyrstu skýrslu sinni, sem tekin var að kvöldi sunnudagsins 26. október, að á föstudeginum hefði hann hitt tvo samlanda sína og hefðu þeir verið að drekka saman. Þetta hefði endað með því að annar þeirra hefði ráðist á sig og lamið í andlitið. Á laugardagskvöldinu hefði hann svo komið einn að Hverfisgötu 88 og lamið manninn sem hefði barið hann. Ákærði var vistaður í fangaklefa um nóttina og yfirheyrður aftur daginn eftir og þá að viðstöddum verjanda. Hann skýrði frá því að þeir A-x-x og J-x-x hefðu barið sig á föstudagskvöldinu og á laugardagskvöldinu hefði hann farið til þeirra til að spyrja þá af hverju þeir hefðu gert það. Hann kvaðst hafa farið inn og byrjað að berja hvern þann sem fyrir honum varð. Með sér hafi verið meðákærðu. Þegar ákærði var beðinn að gera nánari grein fyrir árásinni er bókað eftir honum: „Þetta gerðist mjög hratt. Við komum inn og spurðum af hverju þeir börðu mig kvöldið áður og síðan réðumst við á þá og komum okkur svo í burt. Þetta gerðist mjög hratt og ég sá ekki hvað hver gerði.“ Hann kvað sig og félaga sína hvorki hafa verið með barefli né grímur.

E-x-x skýrði frá því hjá lögreglu að hann og aðrir brotaþolar hefðu verið heima hjá sér að Hverfisgötu 88 þetta kvöld þegar fjórir eða fimm menn með hulin andlit hafi ruðst inn og barið þá með trékylfum. Eins hafi þeim verið skipað að leggjast á gólfið. Hann kvað tilefni árásarinnar hafa verið að ákærði R-x-x hefði verið til leiðinda í íbúðinni kvöldið áður og verið vísað út.

A-x-x gaf svofellda lýsingu á atburðinum: „Þetta var þannig umrætt sinn að við félagarnir sátum þarna á annarri hæð að Hverfisgötu 88 og vorum að fá okkur í glas. Skyndileg ruddust þarna inn til okkar fjórir aðila sem allir voru í húfum sem huldu andlit þeirra. Þeir réðust á okkur og börðu okkur. Þeir voru vopnaðir einhvers konar trékylfum sem þeir börðu okkur með. Við reyndum að verja okkur og börðumst á móti en máttum okkur lítils. Það má bara segja að þeir hafi barið okkur í klessu og svo bara farið. Hvað mig varðar þá sat ég þarna við stofuborðið og það var þarna einn árásarmaður sem gekk beint að mér og sló mig án nokkurs fyrirvara ítrekað í höfuðið með trékylfu. Ég man ekkert hvað þetta voru mörg högg. Ég reyndi að setja hendurnar fyrir andlitið mitt en þá sló hann mig í bakið og axlirnar. Þetta stóð yfir í einhverjar mínútur. Ég man ekki til að eitthvað hafi verið sagt þarna. Þessir menn voru ekki með neinar skipanir eða hótanir eða þess háttar við okkur. Bara gengu inn og lömdu okkur.“

A-x-x kvaðst hafa setið inni í stofu ásamt öðrum brotaþolum þegar fjórir eða fimm ókunnir menn með hulin andlit ruddust inn og fóru að berja þá. Sjálfur kvaðst hann í upphafi hafa verið sleginn þungu höggi í höfuðið og blæddi úr sárinu í augu hans sem olli því að hann sá ekki vel það sem fram fór. Hann var síðan færður út úr herberginu af einum árásarmannanna en hann hafi heyrt barsmíðarnar og gert sér grein fyrir að verið var að berja félaga sína. Eftir þrjár til fimm mínútur lauk þessu og mennirnir fóru.

J-x-x kvað fjóra til fimm menn hafa komið inn í húsið þetta kvöld. Allir, nema einn, hafi verið grímuklæddir og með svartar kylfur. Honum og öðrum brotaþolum hafi verið skipað að leggjast á gólfið og síðan hafi mennirnir farið að berja þá. Fyrst hafi einn af árásarmönnunum skipað fyrir hverja ætti að berja og hverja ekki, en hinir hafi ekki hlýtt því og barið þá alla. Hann kvaðst hafa verið barinn margsinnis í líkamann með kylfum og eins hafi verið sparkað í sig. J-x-x taldi tilefni árásarinnar hafa verið ágreining A-x-x og eins árásarmannanna, sem hann nefndi M-x-x, út af gullarmbandi kvöldið áður.

A-x-x P-x-x bjó á Hverfisgötu 88 á þessum tíma. Hún kvaðst þetta kvöld hafa verið ein inni í herbergi J-x-x og verið þar í tölvu. Allt í einu hafi verið kominn maður, með prjónahúfu sem huldi andlitið, inn á ganginn í sameigninni og hefði hann spurt eftir J-x-x. Skömmu síðar kvaðst hún hafa farið upp að reykja: „Þegar ég var komin þarna upp á aðra hæð þá komu þrír menn með grímur fyrir andlitinu hlaupandi á móti mér og þegar ég kom að reykingaherberginu sá ég hvar einn maður sem einnig var með grímu fyrir andlitinu var að berja J-x-x með kylfu í bakið, tvö högg, þar sem J-x-x lá á gólfinu. Hann hljóp svo líka í burtu. Þegar ég leit betur inn í herbergið sá ég J-x-x liggja særðan á gólfinu og einnig voru þarna inni E-x-x sem lá á grúfu í sófanum. Einn sem ég þekki ekki var með höfuðárverka og sat í sófanum og síðan kom A-x-x þarna skömmu síðar úr herberginu sínu og hann var með áverka á höfði sínu.“

P-x-x R-x-x M-x-x bjó á þessum tíma að Hverfisgötu 88b. Hann kvaðst hafa verið þetta kvöld fyrir utan heimili sitt og þá séð að eitthvað var í gangi að Hverfisgötu 88. „Ég sá að einhverjir voru að sveifla svona baseball kylfum þarna og einnig heyrði ég mikil öskur koma frá húsinu. Ég ákvað því að labba þarna yfir í húsnæðið að Hverfisgötu 88. Þegar ég kom þar inn sá ég þrjá menn þarna inni sem allir voru með grímur fyrir andlitum sínum og héldu á hafnaboltakylfum. Ég sá að einn af þessum grímuklæddu mönnum var að hoppa ofan á manninum sem lá á gólfinu og heitir J-x-x og einnig var þarna einn íbúi í húsinu sem sat í sófanum en ég veit ekki hvað hann heitir. Hinir tveir, þ.e. þessir grímuklæddu, stóðu bara þarna hjá.“ P-x-x kvað sér hafa verið verulega brugðið af því sem hann sá og ákveðið að hafa sig á brott, en þá hafi einn árásarmannanna reynt að slá til hans með kylfu.

III

Ákærði G-x-x bar að hafa komið að Hverfisgötu 88 umrætt kvöld og að þar hefði komið til átaka við íbúa hússins. Hann hefði verið þátttakandi í þeim og hefði hann kýlt, en gat ekki borið um hvern hann kýldi. Hann hefði kýlt hann einu sinni eða tvisvar í líkamann. Hann kvaðst hafa verið með meðákærðu þetta kvöld og hefðu þeir allir farið að húsinu. Ákærði kvaðst ekki hafa verið með vopn og ekki hefði hann verið með grímu eða séð meðákærðu með grímu. Ástæðuna fyrir komu ákærðu að Hverfisgötu kvað hann hafa verið þá að þeir vildu ræða atvik sem átti sér stað milli meðákærða R-x-x og brotaþola, en vísaði um nánari skýringar á meðákærða. Hann kvað ákærðu hafa komið að Hverfisgötu 88 og lettnesk kona hafi opnað og hleypt þeim inn. Mennirnir, sem þeir ætluðu að hitta, voru í herbergi á annarri hæð og fóru þeir þangað. Ekki mundi ákærði hvernig þeir fóru inn í herbergið en ekki kvaðst hann hafa heyrt að þeim væri skipað að fara út. Hann kvaðst hafa verið þeirra síðastur að ganga upp og inn í herbergið. Ákærði kvaðst ekki reiðubúinn að svara því hvort ákærðu hefðu byrjað á að ræða við mennina þegar þeir komu inn í herbergið eða hvort átök hafi hafist strax. Hann og meðákærði G-x-x hefðu verið fyrstir til að fara og ekki hefðu liðið nema 5 til 10 sekúndur þar til hinir komu einnig. Ákærði kvaðst ekki hafa þekkt mennina sem voru á Hverfisgötu 88 þetta kvöld og ekki geta lýst þeim. Borinn var undir ákærða framburður hans hjá lögreglu um að hann hefði farið að Hverfisgötu 88 til að hræða mennina, sem þar voru, vegna máls sem varðaði meðákærða R-x-x. Hann kvað þetta ekki rétt, hér hlyti að vera um mistúlkun að ræða, en yfirheyrslan fór fram á rússnesku sem hann kvaðst tala.

Ákærði G-x-x bar að hafa komið að Hverfisgötu 88 að kvöldi 25. október 2008 ásamt meðákærðu. Tilgangurinn hafi verið að ræða við mann, sem þar bjó, um það sem hann hafði gert á hendur meðákærða R-x-x kvöldið áður, en þá hafði komið til átaka þeirra á milli. Ekki hafi verið ætlunin að hefna sín, heldur ræða málin. Þeir hafi hringt bjöllu eða bankað og kona hafi opnað fyrir þeim og beðið þá að reykja ekki í húsinu, en þeir voru að reykja þegar þeir komu að húsinu. Ákærði kvaðst ekki hafa verið með grímu en meðákærði M-x-x var með græna grímu sem huldi andlitið. Hann kvaðst ekki hafa verið með billjardkjuða, en meðákærði M-x-x hafi verið með slíkan kjuða. Hann kvaðst ekki hafa séð meðákærða beita kjuðanum. Í fyrstu hafi verið ræðst við á rólegum nótum en síðan hafi komið til átaka, en ekki vissi hann hver átti upptökin. Ákærði kvaðst hafa tekið smávægilegan þátt í átökunum, en reynt að koma í veg fyrir átök annarra. Hann kvaðst hvorki hafa kýlt né sparkað í nokkurn mann og ekki vita til þess að félagar hans hafi gert það. Þá kvaðst hann ekki minnast þess að sér og meðákærðu hafi verið skipað út úr húsinu og þá taldi hann ekki að brotaþolum hafi verið skipað að leggjast á gólfið.

Ákærði M-kk-nf bar að hafa komið að Hverfisgötu 88 ásamt meðákærðu umrætt kvöld. Tilgangurinn var að ræða við menn sem höfðu ráðist á meðákærða R-x-x kvöldið áður. Þeir börðu að dyrum og lettnesk kona opnaði og hleypti þeim inn. Þeir fóru síðan upp á aðra hæð til að ræða við mennina. Hann kvaðst hafa farið næstsíðastur upp og er þangað kom fór hann að ræða við pólskan mann og heyrði þá öskur fyrir aftan sig en sá ekki hvað var að gerast. Ákærði kvaðst hafa snúið sér við og rætt við konu sem þarna var, en Pólverjinn fór og hann og meðákærðu á eftir. Hann kvaðst hafa haft með sér helminginn af brotnum billjardkjuða. Kjuðinn hafi brotnað þegar hann henti honum í gólfið. Ákærði kvaðst ekki vita til þess að einhver hafi notað kjuða í átökunum, en hann kvaðst ekki hafa tekið þátt í þeim. Hann kannaðist við að hafa verið með andlitsgrímu en ekki vissi hann til þess að meðákærðu hefðu verið með grímu. Hann kvað ákærðu ekki hafa verið skipað út úr húsinu. Hann kvaðst hafa heyrt einhvern öskra og skipa mönnunum í húsinu að leggjast á gólfið, en ekki vissi hann hver gerði það. Taldi það þó einn úr hópi meðákærðu.

Ákærði R-x-x E-x-x bar að hafa komið að Hverfisgötu 88 þetta kvöld og hafi meðákærðu verið með honum. Tilgangurinn hafi verið að komast að því af hverju þeir hefðu ráðist á hann kvöldið áður. Hann kvað ákærðu hafa bankað eða hringt bjöllu og kona opnaði fyrir þeim. Hann kvað þá hafa spurt hvar mennirnir væru og hún vísað þeim upp á loft. Hann kvaðst hvorki hafa verið með grímu né haft með sér billjardkjuða, en meðákærði M-x-x var með grímu. Mennirnir voru á annarri hæð og hafi ákærðu farið þangað. Átök hófust strax, enda var ekki tími til samræðna. Mennirnir voru drukknir og mjög æstir. Ákærði kvaðst bæði hafa slegið og barið A-x-x en mundi ekki til þess að hafa sparkað í neinn. Ekki kvaðst hann hafa skipað mönnunum að leggjast á gólfið og ekki mundi hann til þess að hafa heyrt einhvern gera það. Ákærðu var ekki skipað að fara út úr húsinu.

A-x-x B-x-x bar að hafa verið að Hverfisgötu 88 umrætt kvöld ásamt öðrum brotaþolum. Þeir hafi verið að gera sér glaðan dag af tilteknu tilefni og neytt áfengis. A-x-x kvaðst hafa setið þannig að hann sneri baki í hurðina og sá ekki hvað gerðist en hann kvaðst hafa verið sleginn í höfuðið með barefli, einhverskonar priki. Síðan kvaðst hann hafa séð fjóra menn með grímur, en blóð rann í augu hans þannig að hann sá ekki mikið. Sér hafi svo verið ýtt út úr herberginu enda hefðu mennirnir sagst ekki hafa áhuga á honum. Þeir fóru síðan að berja vini hans og hann kvaðst hafa reynt að hjálpa þeim og reynt að losa um ryksugurör til þess en tókst ekki. Skömmu síðar fóru mennirnir. A-x-x kvaðst hafa fengið skurð á höfuðið og væri það eini áverkinn sem hann fékk. Hann kvaðst hafa verið ölvaður og því ekki hafa fundið svo mikið til og nú væri hann búinn að ná sér að fullu. Ekki kvaðst hann vita hver það var sem veitti honum áverkann, en hann sá grímuklæddan mann ráðast á J-x-x. Hann kvaðst ekki hafa skipað mönnunum út og ekki heyrt aðra gera það.

E-x-x K-x-x bar að hafa verið á annarri hæð að Hverfisgötu 88 umrætt kvöld ásamt öðrum brotaþolum. Þeir hafi verið að spjalla saman og drekka bjór. Allt í einu brutust grímuklæddir menn inn á heimilið og fóru að berja þá. Þeir voru með einhverskonar tréprik með sér og börðu þá með þeim. Ekki gat hann þó staðfest að allir mennirnir hefðu verið með prik. Hann kvaðst ekki hafa gert sér grein fyrir hvað mennirnir voru margir, enda hefði sér og félögum sínum verið skipað að leggjast á gólfið og hefði einn árásarmannanna gefið þá skipun. Hann kvaðst hafa hugsað um það að verja höfuð sitt og því ekki getað séð hvað mennirnir voru margir. Hann kvað mennina ekkert hafa rætt við þá heldur strax byrjað að berja þá. E-x-x kvaðst hafa verið marinn á baki eftir högg, þetta hefðu verið eins og rendur á bakinu. Hins vegar kvaðst hann ekki hafa fundið mikið til, enda verið undir áhrifum áfengis þetta kvöld. Ástæðu þessarar árásar kvað hann vera þá að einn mannanna hefði heimsótt J-x-x kvöldið áður og þá hefði komið til átaka þeirra í milli.

J-x-x O-x-x bar að umrætt kvöld hefði hann verið að Hverfisgötu 88 ásamt öðrum brotaþolum og hafi þeir verið að drekka áfengi. Þeir hafi setið í herbergi hans en langað í að reykja og þar sem það mátti ekki þar hafi þeir farið á aðra hæð. Allt í einu hafi fjórir eða fleiri menn ruðst inn í herbergið. Þeir voru grímuklæddir og voru með kylfur, annaðhvort hafnabolta- eða lögreglukylfur. Þeir skipuðu þeim, á rússnesku, að leggjast á gólfið og setja hendur fyrir aftan bak. J-x-x kvað þá hafa notað gróft orðbragð. Hann kvaðst hafa reynt að hlífa andlitinu en samt verið sleginn í það og misst meðvitund. Árásarmennirnir hafi litið í andlit þeirra, enda hafi þeir verið að leita að tilteknum manni og hafi einhver sagt stundum að ekki skyldi átt við þennan mann af því að hann væri L-kk-nf og í annan stað var sagt að tiltekinn brotaþoli væri A-kvk-nf. Hann kvaðst ekki hafa skipað mönnunum út. J-x-x kvaðst hafa verið óvinnufær í tvær vikur eftir árásina.

Á-kvk-nf Ó-kvk-nf læknir ritaði áverkavottorðin, sem að fram voru rakin, og staðfesti hún þau. Hún kvað hins vegar unglækni, sem starfaði á hennar ábyrgð, hafa skoðað brotaþola og ritað sjúkraskrá. Hún hafi svo unnið vottorðin upp úr sjúkraskránni. Unglæknirinn hafi sagt sér hvaða áverka mennirnir hafi borið og það hafi verið þeirra mat að þeir væru ekki svo alvarlegir að ástæða væri til að hún liti á þá.

I-kk-nf M-kk-nf I-kk-nf varðstjóri ritaði frumskýrslu málsins sem hann staðfesti. Hann bar um áverka á brotaþolum en kvað erfitt hafa verið að ná sambandi við þá þar sem aðeins einn þeirra hefði talað sæmilega ensku. Sá hefði sagt að þrír til fjórir menn hefðu komið og byrjað að berja þá. Allir brotaþolar virtust vera undir áhrifum áfengis svo og kona sem var þarna.

B-kk-nf S-kk-nf rannsóknarlögreglumaður myndaði vettvang og þá brotaþola sem ekki fóru til læknis. Þá ritaði hann skýrslu um aðkomu á vettvangi. Hann staðfesti þessi gögn. Hann kvaðst hafa myndað brotaþolana sem ekki voru fáanlegir að fara til læknis. Hann kvað brot og flísar úr biljardkjuðum hafa legið á gólfinu eins og myndir sýna. Hann kvað það sitt mat að áverkar á brotaþolum hafi greinilega verið eftir ávalt áhald eins og biljardkjuða. B-kk-nf kvað það mjög ólíklegt að svona kjuðar brotnuðu við það að lenda á gólfi en þeir gætu brotnað við að þeim væri lamið utan í eitthvað.

Á-kk-nf Ö-kk-nf G-kk-nf rannsóknarlögreglumaður staðfesti skýrslur sem hann tók af ákærðu og vitnum við lögreglurannsókn málsins. Hann kvað engar athugasamdir hafa komið fram við túlkun við lögreglurannsóknina, en hún fór fram á rússnesku með samþykki ákærðu og vitna. Þá staðfesti hann og að hafa vottað skýrslur sem starfsbróðir hans tók.

G-kk-nf H-kk-nf G-kk-nf lögreglufulltrúi staðfesti þær skýrslur sem hann tók við lögreglurannsókn málsins. Hann kvaðst ekki minnast þess að gerðar hafi verið athugasemdir við túlkunina.

Önnur vitni komu ekki fyrir dóm, þar á meðal brotaþolinn A-x-x P-x-x. Sækjandinn upplýsti að þau væru erlendis. Reynt hafi verið að hafa uppi á þeim en það hafi ekki tekist, hvorki að fá upplýsingar um heimilisföng né símanúmer.

IV

Ákærðu og brotaþolum ber saman um að ákærðu hafi komið að Hverfisgötu 88 umrætt kvöld vegna atburðar er varð þar kvöldið áður og sneri að samskiptum ákærða R-x-x við tvo af brotaþolum. Þeim ber og saman um að til átaka hafi komið og styðst það við framburð annarra vitna eins og rakið var. Þá kannast ákærði M-x-x við að hafa verið með grímu. Ljósmyndir af brotaþolum og vettvangi, svo og læknisvottorð, sýna og fram á að til átaka kom og báru brotaþolar áverka að þeim loknum.

Ákærðu báru að þeir hafi barið að dyrum og kona hafi lokið upp fyrir þeim og þeir síðan farið upp á aðra hæð hússins þar sem brotaþolar voru. Við aðalmeðferð komu þrír brotaþolar fyrir dóm og báru allir að ákærðu hefðu ruðst inn í herbergið þar sem þeir voru og byrjað að berja þá. Þetta fær stuðning í framburði brotaþolans A-x-x P-kk-ef og vitnisins A-x-x P-x-x hjá lögreglu, sem að framan var rakinn. Þau komu ekki fyrir dóm, en með því að framburður þeirra hjá lögreglu er í samræmi við það sem fram kom hjá þeim brotaþolum er komu fyrir dóm, þykir mega byggja á lögregluskýrslunum, sbr. 3. mgr. 111. gr. laga nr. 88/2008. Öll þessi vitni bera og að ákærðu hafi verið með hulin andlit og það bar vitnið P-x-x R-x-x M-x-x einnig, sem gaf skýrslu hjá lögreglu en kom ekki fyrir dóm. Verður byggt á skýrslu hans með vísun til tilvitnaðs lagaákvæðis. Með samhljóða framburði þessara vitna telur dómurinn sannað, gegn neitun ákærðu, að þeir hafi ruðst í heimildarleysi, með hulin andlit, inn í húsið að Hverfisgötu 88 að kvöldi laugardagsins 25. október 2008 eins og þeim er gefið að sök í ákæruskjalinu. Með þessu brutu þeir gegn 231. gr. almennra hegningarlaga.

Eins og áður sagði kom til átaka milli ákærðu og brotaþola. Brotaþolar báru allir áverka, sem lýst hefur verið. Þá bar vettvangur þess greinileg merki að til átaka hafði komi, bæði var blóð víða að sjá svo og tréflísar. Brotaþolar bera að ákærðu hafi haft kylfur meðferðis og hafa ákærðu kannast við það að einhverju leyti, eins og rakið var. Þá fann lögreglan kjuðabrot utan húss. Áverkar brotaþola eru þess eðlis að þeim hefur verið valdið með höggum, spörkum og höggum með kjuðum. Ákærðu virðast hins vegar enga áverka hafa borið eftir viðureignina. Tveir þeirra kannast reyndar við að hafa veitt brotaþolum áverka og sá þriðji að hafa tekið smávægilegan þátt í átökunum. Sá fjórði neitar að hafa tekið þátt í átökunum en kannast við að hafa verið grímuklæddur og með kjuða. Samkvæmt þessu telur dómurinn sannað að ákærðu hafi, í sameiningu, veitt brotaþolum þá áverka sem í ákæru greinir, enda er ekki öðrum til að dreifa. Ákærðu stóðu í sameiningu að árásinni og eru ekki efni til að greina að hlut hvers og eins, hvorki hver barði hvern né með hvaða aðferð eða áhaldi. Ákærðu beittu kjuðum í árásinni og þótt áverkar brotaþola séu þess eðlis að þeir eiga undir 1. mgr. 217. gr. almennra hegningarlaga þá veldur þessi aðferð ákærðu því að verknaður þeirra varðar við 2. mgr. 218. gr. sömu laga eins og tilgreint er í ákærunni.

Ákærðu hafa allir hreint sakavottorð. Þeir ruddust grímuklæddir í heimildarleysi inn á heimili annarra manna og veittu þeim áverka. Þá er það til refsiþyngingar að þeir réðust í félagi á brotaþola, sbr. 2. mgr. 70. gr. almennra hegningarlaga. Þrír hinna ákærðu höfðu ekkert tilefni til að veitast að brotaþolum og tilefni hins fjórða réttlætir á engan hátt árásina. Á móti kemur að áverkarnir virðast ekki hafa verið ýkja alvarlegir og tveir brotaþola töldu til dæmis ekki ástæðu til að leita læknis. Að þessu virtu verður refsing ákærðu, hvers um sig, ákveðin fangelsi í 9 mánuði, en fresta skal fullnustu 6 mánaða af henni og sá hluti hennar falla niður að liðnum 2 árum frá birtingu dómsins fyrir ákærðu, haldi þeir almennt skilorð 57. gr. almennra hegningarlaga.

Einn brotaþola, J-x-x O-x-x, krefst bóta fyrir vinnutap og miska. Engin gögn eru í málinu um vinnutap hans og er þeirri kröfu vísað frá dómi. Miskabótakrafan byggir á 26. gr. skaðabótalaga nr. 50/1993. Með vísun til þess sem að framan greinir, um árás ákærðu á hann og aðra brotaþola, eru bætur hæfilega ákveðnar 300.000 krónur með vöxtum eins og greinir í dómsorði. Krafan var birt tveimur ákærðu 9. nóvember 2008 og miðast upphaf dráttarvaxta við það þegar mánuður var liðinn frá þeim degi. Hinum ákærðu var birt krafan 11. nóvember sama ár.

Loks verða ákærðu dæmdir til að greiða sakarkostnað, málsvarnarlaun verjenda sinna og þóknun réttargæslumanns brotaþola eins og nánar greinir í dómsorði.

A-kk-nf Í-kk-nf héraðsdómari kvað upp dóminn.

D Ó M S O R Ð :

Ákærðu, G-x-x B-x-x, G-x-x B-x-x, M-x-x G-x-x og R-x-x E-x-x, sæti, hver um sig fangelsi í 9 mánuði, en fresta skal fullnustu 6 mánaða af refsingunni og skal hún falla niður að liðnum 2 árum frá birtingu dómsins fyrir ákærðu, haldi þeir almennt skilorð 57. gr. almennra hegningarlaga.

Ákærðu greiði óskipt J-x-x O-x-x 300.000 krónur með vöxtum samkvæmt 1. mgr. 8. gr. laga nr. 38/2001 frá 25. október 2008 til 9. desember sama ár, en með dráttarvöxtum samkvæmt 1. mgr. 6. gr. sömu laga frá þeim degi til greiðsludags.

Ákærðu greiði óskipt 61.400 krónur í sakarkostnað og málsvarnarlaun réttargæslumanns brotaþolans, J-x-x O-x-x, A-kvk-ef B-kvk-ef J-kvk-ef hdl., 100.400 krónur að meðtöldum virðisaukaskatti.

Ákærði, G-kk-nf, greiði málsvarnarlaun verjanda síns, B-kk-ef H-kk-ef hrl., 337.846 krónur.

Ákærði, G-x-x, greiði málsvarnarlaun verjanda síns, O-kk-ef E-kk-ef hdl., 337.846 krónur.

Ákærði, M-kk-nf, greiði málsvarnarlaun verjanda síns, K-kk-ef B. T-kk-ef hrl., 251.000 krónur og þóknun verjanda síns á rannsóknarstigi, G-kk-ef Ó-kk-ef H-kk-ef hdl., 86.846 krónur.

Ákærði, R-x-x, greiði málsvarnarlaun verjanda síns, B-kk-ef Þ-kk-ef E-kk-ef hdl., 251.000 krónur.

Málsvarnarlaun eru öll ákvörðuð með virðisaukaskatti

A-kk-nf Í-kk-nf.